মুজিববর্ষে কেউ অন্ধকারে থাকবে না: প্রধানমন্ত্রী :: Online BanglaNews Portal || BDlive24
মঙ্গলবার ১২ই জ্যৈষ্ঠ ১৪২৭ | ২৬ মে ২০২০
বুধবার, ফেব্রুয়ারী ১২, ২০২০
প্রধানমন্ত্রী শেখ হাসিনা বলেছেন, মুজিববর্ষের মধ্যে সারাদেশ শতভাগ বিদ্যুতের আওতায় আসবে। মুজিববর্ষে কেউ অন্ধকারে থাকবে না। সব ঘরেই আলো জ্বলবে। বুধবার গণভবনে ভিডিও কনফারেন্সের মাধ্যমে বিভিন্ন প্রকল্প উদ্বোধনের সময় এ কথা বলেন বঙ্গবন্ধু কন্যা। ভিডিও কনফারেন্সের মাধ্যমে প্রধানমন্ত্রী রাজশাহীতে শেখ কামাল আইটি ইনকিউবেশন অ্যান্ড ট্রেনিং সেন্টার উদ্বোধন করেন।
এছাড়া একই অনুষ্ঠানে একটি পাওয়ার প্ল্যান্ট এবং ৭টি জেলা ও ২৩টি উপজেলায় শতভাগ বিদ্যুতায়নও উদ্বোধন করেন প্রধানমন্ত্রী। পরে তিনি বাংলাদেশ গ্রুপ থিয়েটার ফেডারেশনের মাসব্যাপী নাট্য উৎসব উদ্বোধন করেন। অনুষ্ঠানে নতুন প্রজন্মকে প্রযুক্তি শিক্ষায় শিক্ষিত করে তোলার কথা জানিয়ে শেখ হাসিনা বলেন, ‘আমাদের সরকার প্রযুক্তি নির্ভর। আমরা দেশের সকল সেক্টরকে ডিজিটাল ও প্রযুক্তির আওতায় আনছি।’
শেখ হাসিনা বলেন, ‘প্রযুক্তির এই যুগে বিশ্ব যেখানে এগিয়ে যাচ্ছে, সেখানে বাংলাদেশ পিছিয়ে থাকবে তা আমরা চাই না। এখন গ্রামের ছেলেরাও আউটসোর্সিং এর মাধ্যমে অর্থ উপার্জন করছে। আর সে ব্যবস্থা আমরা করে দিচ্ছি। দেশের প্রায় সর্বত্র ইন্টারনেট সেবা পৌঁছে গেছে। যেসব এলাকাতে বাকি আছে সেখানেও অল্প দিনের মধ্যে ব্রডব্যান্ডের মাধ্যমে ইন্টারনেট চলে যাবে।’
প্রধানমন্ত্রী বলেন, ‘আমরা আমাদের নতুন প্রজন্মকে এমনভাবে গড়ে তুলতে চাই, যাতে তারা প্রতিযোগিতমূলক বিশ্বের সঙ্গে তাল মিলিয়ে এগিয়ে যেতে পারে। এজন্য প্রথমত প্রযুক্তি শিক্ষা একান্ত দরকার। দ্বিতীয়ত, কর্মসংস্থান ও কর্মদক্ষতা বাড়ানোর জন্য নতুন নতুন ক্ষেত্র প্রয়োজন। এজন্য আমরা ক্ষমতায় আসার পর যেসব খাত সরকারি ছিল সেগুলো উন্মুক্ত করে দেই। দেশের উন্নয়নে বহুমুখী পদক্ষেপও নিয়েছি।’
ঢাকা, বুধবার, ফেব্রুয়ারী ১২, ২০২০ (বিডিলাইভ২৪) // কে এইচ এই লেখাটি ৪৭৮ বার পড়া হয়েছে